Mobilizzazzjoni tal-Fond Ewropew ta' Aġġustament għall-Globalizzazzjoni: applikazzjoni EGF/2020/002 EE/Turiżmu - Estonja Kumitat għall-Baġits Riżoluzzjoni tal-Parlament Ewropew tat-18 ta' Mejju 2021 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni mill-Estonja – EGF/2020/002 EE/Estonja Tourism (COM(2021)0151 – C9-0127/2021 – 2021/0076(BUD)) Il-Parlament Ewropew, – wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2021)0151 – C9-0127/2021), – wara li kkunsidra r-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 ("ir-Regolament tal-FEG"), – wara li kkunsidra r-Regolament tal-Kunsill (UE, Euratom) 2020/2093 tas-17 ta' Diċembru 2020 li jistabbilixxi l-qafas finanzjarju pluriennali għas-snin 2021-2027, u b'mod partikolari l-Artikolu 8 tiegħu, – wara li kkunsidra l-Ftehim Interistituzzjonali tas-16 ta' Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprja ġodda, ("il-FII tas-16 ta' Diċembru 2020"), u b'mod partikolari l-punt 9 tiegħu, – wara li kkunsidra l-opinjoni tal-Kumitat għall-Impjiegi u l-Affarijiet Soċjali, – wara li kkunsidra r-rapport tal-Kumitat għall-Baġits (A9-0158/2021), A. billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali lill-ħaddiema li jkunu qegħdin ibatu l-konsegwenzi ta' bidliet strutturali kbar fl-andament tal-kummerċ dinji jew tal-kriżi finanzjarja u ekonomika globali u biex tgħin ir-riintegrazzjoni tagħhom fis-suq tax-xogħol; billi din l-għajnuna hija magħmula permezz ta' appoġġ finanzjarju mogħti lill-ħaddiema u lill-kumpaniji li ħadmu għalihom; B. billi l-Estonja ressqet applikazzjoni FEG/2020/002 EE/Estonja Tourism għal kontribuzzjoni finanzjarja mill-Fond Ewropew ta' Aġġustament għall-Globalizzazzjoni (FEG), wara 10 080 sensja fis-setturi ekonomiċi kklassifikati skont l-NACE Reviżjoni 2 Diviżjoni 45 (Negozju bl-ingrossa u bl-imnut u tiswija ta' vetturi bil-mutur u muturi), Diviżjoni 49 (Trasport bl-art u trasport permezz ta' pipelines), Diviżjoni 50 (Trasport bl-ilma), Diviżjoni 51 (Trasport bl-ajru), Diviżjoni 52 (Attivitajiet ta' ħażna u appoġġ għat-trasport), Diviżjoni 55 (Akkomodazzjoni), Diviżjoni 56 (Attivitajiet ta' servizzi tal-ikel u tax-xorb), Diviżjoni 74 (Attivitajiet professjonali, xjentifiċi u tekniċi oħrajn), Diviżjoni 77 (Attivitajiet ta' kiri u ta' lokazzjoni), Diviżjoni 79 (Aġenzija tal-ivvjaġġar, operatur turistiku u servizz ieħor ta' prenotazzjoni u attivitajiet relatati), Diviżjoni 90 (Attivitajiet kreattivi, tal-arti u tad-divertiment), Diviżjoni 91 (Libreriji, arkivji, mużewijiet u attivitajiet kulturali oħra), Diviżjoni 92 (Attivitajiet tal-logħob tal-azzard u tal-imħatri), Diviżjoni 93 (Attivitajiet sportivi u attivitajiet ta' divertiment u rikreazzjoni) fir-reġjun ta' Eesti ta' livell NUTS 2 (EEOO) fl-Estonja, f'perjodu ta' referenza għall-applikazzjoni mit-13 ta' Marzu 2020 sal-11 ta' Novembru 2020; C. billi l-applikazzjoni hija relatata ma' 1 715-il persuna li jaħdmu għal rashom li l-attività tagħhom waqfet u 8 365 ħaddiem li ngħataw is-sensja fl-industrija tat-turiżmu fl-Estonja; D. billi l-applikazzjoni hija bbażata fuq il-kriterji ta' intervent tal-Artikolu 4(2) tar-Regolament tal-FEG, li jippermetti li f'ċirkostanzi eċċezzjonali, b'mod partikolari fir-rigward ta' applikazzjonijiet kollettivi li jinvolvu l-SMEs, applikazzjoni tista' titqies ammissibbli anki jekk il-kriterji stabbiliti fl-Artikolu 4(1) ta' dak ir-Regolament ma jiġux issodisfati bis-sħiħ, meta s-sensji jkollhom impatt serju fuq l-impjiegi u fuq l-ekonomija lokali, reġjonali jew nazzjonali; E. billi l-avvenimenti li wasslu għal dawn is-sensji u l-waqfien tal-attività seħħew b'mod mhux mistenni fil-bidu tal-2020 minħabba l-firxa globali tal-pandemija tal-COVID-19 u l-kriżi ekonomika relatata li laqtet lill-industrija tat-turiżmu b'mod partikolarment iebes, b'restrizzjonijiet f'daqqa fuq il-moviment li qed iseħħu internazzjonalment li kkawżaw tnaqqis drastiku u mhux previst fl-ivvjaġġar u t-turiżmu internazzjonali; F. billi l-pandemija tal-COVID-19 u l-kriżi ekonomika globali li segwiet ikkawżaw xokk enormi għall-ekonomija Estonjana, speċjalment għall-industrija tat-turiżmu, fejn qabel il-kriżi 90 % tan-nefqa fuq it-turiżmu fl-Estonja kienet iġġenerata mit-turiżmu internazzjonali filwaqt li l-medja għall-pajjiżi tal-OECD kienet ta' madwar 25 %; G. billi fl-2019 il-qligħ mit-turiżmu Estonjan laħaq rekord ġdid ta' 2,1 biljun u t-turiżmu tqies bħala settur sinifikanti għall-kompetittività Estonjana u saru investimenti sostanzjali biex dan jiġi żviluppat aktar; H. billi s-settur tat-turiżmu huwa ddominat minn SMEs li għandhom reżiljenza aktar dgħajfa għall-kriżijiet meta mqabbla ma' kumpaniji akbar u SMEs li jammontaw għal 79,2 % tal-forza tax-xogħol totali fl-Estonja; I. billi l-Fond Ewropew ta' Aġġustament għall-Globalizzazzjoni jista', permezz tal-appoġġ li se jipprovdi lill-ħaddiema, jgħin it-tranżizzjoni għal turiżmu aktar sostenibbli u għalhekk jippermetti lill-Ewropa tissalvagwardja u tippromwovi l-wirt u r-riżorsi naturali u kulturali tagħha filwaqt li toffri opportunitajiet ġodda għall-impjiegi u l-ħolqien ta' negozji innovattivi; J. billi l-Kummissjoni ddikjarat li l-kriżi tas-saħħa tal-COVID-19irriżultat fi kriżi ekonomika, stabbiliet pjan ta' rkupru għall-ekonomija, u ssottolinjat ir-rwol tal-FEG biex jintużabħala għodda ta' emerġenza biex jassisti lill-persuni li tilfu l-impjieg tagħhom minħabba l-kriżi; K. billi kemm l-appoġġ nazzjonali kif ukoll dak Ewropew biex jinżammu l-impjiegi permezz ta' skemi ta' xogħol b'ħinijiet iqsar u l-istrument SURE intużaw fl-Estonja biex jittaffa l-impatt tal-pandemija tal-COVID-19 u l-kriżi relatata fuq is-suq tax-xogħol; L. billi din hija l-ewwel mobilizzazzjoni tal-FEG minħabba l-kriżi tal-COVID-19, wara l-inklużjoni fir-riżoluzzjoni tal-Parlament Ewropew tat-18 ta' Ġunju 2020 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta' Aġġustament għall-Globalizzazzjoni (FEG/2020/000 TA 2020 - Assistenza teknika fuq l-inizjattiva tal-Kummissjoni), tar-referenza li l-FEG jista' jiġi mobilizzat biex jappoġġa lill-ħaddiema li ngħataw is-sensja b'mod permanenti u lill-persuni li jaħdmu għal rashom fil-kuntest tal-kriżi globali kkawżata mill-COVID-19 mingħajr ma jiġi emendat ir-Regolament (UE) Nru 1309/2013; Jaqbel mal-Kummissjoni li l-kundizzjonijiet stabbiliti fl-Artikolu 4(2) tar-Regolament tal-FEG huma ssodisfati, u li l-Estonja għandha d-dritt għal kontribuzzjoni finanzjarja ta' EUR 4 474 480 skont dan ir-Regolament, somma li tirrappreżenta 60 % tal-ispiża totali ta' EUR 7 457 468, liema spiża tinkludi n-nefqa għal servizzi personalizzati ta' EUR 7 452 468 u n-nefqa għall-attivitajiet ta' tħejjija, amministrazzjoni, informazzjoni u pubbliċità, kontroll u rapportar ta' EUR 5 000; Jinnota li l-awtoritajiet Estonjani ressqu l-applikazzjoni fit-12 ta' Novembru 2020, u li, wara li l-Estonja tat informazzjoni addizzjonali, il-Kummissjoni ffinalizzat il-valutazzjoni tagħha fil-31 ta' Marzu 2021 u nnotifikatha lill-Parlament fl-istess ġurnata; Jinnota li l-applikazzjoni b'kollox hija relatata ma' 10 080 ħaddiem, li minnhom 1 715 jaħdmu għal rashom iżda l-attività tagħhom waqfet u 8 365 ngħataw is-sensja fl-industrija tat-turiżmu Estonjana; jesprimi dispjaċir għall-fatt li l-Estonja tipprevedi li 5 060 biss mill-benefiċjarji eliġibbli kollha se jipparteċipaw fil-miżuri (benefiċjarji fil-mira); Ifakkar li l-impatt soċjali tas-sensji huwa mistenni li jkun konsiderevoli bil-ħaddiema fis-settur tat-turiżmu jinkludu sehem kbir tal-ħaddiema b'ħiliet baxxi, ħaddiema mingħajr kwalifiki professjonali, żgħażagħ, u ħaddiema staġjonali u part-time; Jindika li aktar minn 60 % tal-persuni eliġibbli huma nisa bl-aktar grupp ta' età affettwat ta' bejn it-30 u l-64 sena; Jinnota li l-Estonja bdiet tipprovdi servizzi personalizzati lill-benefiċjarji fil-mira fl-1 ta' Jannar 2021 u li l-perjodu ta' eliġibbiltà għal kontribuzzjoni finanzjarja mill-FEG għalhekk se jkun mill-1 ta' Jannar 2021 sal-1 ta' Jannar 2023, bl-eċċezzjoni ta' korsijiet formali ta' edukazzjoni jew taħriġ, inkluż taħriġ vokazzjonali, li t-tul tagħhom huwa ta' sentejn jew aktar, li se jkunu eliġibbli sal-1 ta' Lulju 2023; Ifakkar li s-servizzi personalizzati li għandhom jiġu pprovduti lill-ħaddiema u lill-persuni li jaħdmu għal rashom jikkonsistu mill-azzjonijiet li ġejjin: taħriġ fis-suq tax-xogħol, sussidju għall-bidu ta' negozju u appoġġ ta' segwitu, apprendistati, appoġġ għal studji formali u allowances għat-taħriġ, inklużi allowances għat-taħriġ vokazzjonali ; Jinnota li l-Estonja bdiet iġġarrab in-nefqa amministrattiva sabiex timplimenta l-FEG fl-1 ta' Jannar 2021 u li għaldaqstant, in-nefqa fuq attivitajiet preparatorji, ta' ġestjoni, ta' informazzjoni u ta' pubbliċità, ta' kontroll u ta' rapportar se tkun eliġibbli għal kontribuzzjoni finanzjarja mill-FEG mill-1 ta' Jannar 2021 sal-1 ta' Lulju 2023; Jinnota li s-sors ta' prefinanzjament jew kofinanzjament nazzjonali huwa l-Fondazzjoni tas-servizzi u l-benefiċċji tas-suq tax-xogħol, li minnha l-Fond Estonjan għall-Assigurazzjoni tal-Qgħad (EUIF) bħala s-servizz pubbliku għall-impjieg qed jieħu miżuri attivi fir-rigward tas-suq tax-xogħol fl-Estonja; jinnota li l-Fondazzjoni hija stabbilita mill-assi tal-fond fiduċjarju tal-benefiċċji tal-assigurazzjoni tal-qgħad - il-fond fiduċjarju għall-benefiċċji f'każ ta' sensja u insolvenza tal-impjegaturi - u mill-fondi allokati mill-baġit tal-Istat permezz tal-Ministeru tal-Affarijiet Soċjali; Jilqa' l-fatt li l-pakkett ikkoordinat ta' servizzi personalizzati tfassal mill-Estonja f'konsultazzjoni mal-awtoritajiet rilevanti u mar-rappreżentanti tal-assoċjazzjoni u li l-progress se jiġi diskuss fil-Bord Superviżorju tal-EUIF, li jinkludi s-sħab soċjali - żewġ membri mill-Konfederazzjoni Estonjana tal-Impjegaturi, wieħed mill-Konfederazzjoni Estonjana tat-Trade Unions, u wieħed mill-Konfederazzjoni Estonjana tal-Unjoni tal-Impjegaturi; jilqa' konsultazzjonijiet ulterjuri mar-rappreżentanti tal-industrija tat-turiżmu se jsiru wara li jiġi analizzat il-profil tal-ħaddiema li ngħataw is-sensji. Jinnota li se jsiru aktar konsultazzjonijiet mar-rappreżentanti tal-industrija tat-turiżmu wara li jiġi analizzat il-profil tal-ħaddiema li ngħataw is-sensja u li l-aktar tip xieraq ta' appoġġ se jiġi identifikat, filwaqt li jitqiesu l-istruttura tal-età, il-profil edukattiv, u karatteristiċi oħra tal-benefiċjarji; jinnota li, barra minn hekk, hija ppjanata kontribuzzjoni possibbli tal-Assoċjazzjoni Estonjana tal-Lukandi u r-Ristoranti għat-tfassil ta' wħud mill-miżuri ta' taħriġ relatati mal-industrija; Jisħaq li l-awtoritajiet Estonjani kkonfermaw li l-azzjonijiet eliġibbli ma jirċevux għajnuna minn fondi jew strumenti finanzjarji oħra tal-Unjoni; Itenni li l-għajnuna mill-FEG ma tridx tissostitwixxi azzjonijiet li huma r-responsabbiltà ta' kumpaniji, skont il-liġi nazzjonali jew il-ftehimiet kollettivi; Jistieden lill-Kummissjoni timminimizza ż-żmien meħud biex tivvaluta t-talbiet għal assistenza tal-FEG u biex timmobilizza l-FEG, sabiex titnaqqas il-pressjoni fuq is-sistemi tas-sigurtà soċjali nazzjonali fil-kuntest tal-kriżi tal-COVID-19; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jiffirma din id-deċiżjoni flimkien mal-President tal-Kunsill u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-Anness tagħha, lill-Kunsill u lill-Kummissjoni. ANNESS: DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni mill-Estonja – EGF/2020/002 EE/Estonja Tourism IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006, u b'mod partikolari l-Artikolu 15(4) tiegħu, Wara li kkunsidraw il-Ftehim Interistituzzjonali tas-16 ta' Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprji ġodda, u b'mod partikolari l-punt 9 tiegħu, Wara li kkunsidraw il-proposta tal-Kummissjoni Ewropea, (1) Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lil persuni li jaħdmu għal rashom li l-attività tagħhom waqfet b'riżultat ta' bidliet strutturali kbar fix-xejriet tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi finanzjarja u ekonomika globali ġdida, u biex jgħinhom fir-riintegrazzjoni tagħhom fis-suq tax-xogħol. (2) Il-FEG ma għandux jaqbeż l-ammont massimu annwali ta' EUR 186 miljun (il-prezzijiet tal-2018), kif stabbilit fl-Artikolu 8(1) tar-Regolament tal-Kunsill (UE, Euratom) 2020/2093. (3) Fit-12 ta' Novembru 2020 l-Estonja ppreżentat applikazzjoni għall-mobilizzazzjoni tal-FEG, fir-rigward ta' sensji u waqfien ta' attivitajiet (minn hawn 'il quddiem imsejħa "sensji") fl-industrija tat-turiżmu, definiti mis-setturi ekonomiċi kklassifikati taħt il-klassifikazzjoni Statistika ta' attivitajiet ekonomiċi fil-Komunità Ewropea ("NACE") Reviżjoni 2 Diviżjonijiet 45 (Negozju bl-ingrossa u bl-imnut u tiswija ta' vetturi bil-mutur u muturi), 49 (Trasport bl-art u trasport permezz ta' pipelines), 50 (Trasport bl-ilma), 51 (Trasport bl-ajru), 52 (Attivitajiet ta' ħażna u appoġġ għat-trasport), 55 (Akkomodazzjoni), 56 (Attivitajiet ta' servizzi tal-ikel u tax-xorb), 74 (Attivitajiet professjonali, xjentifiċi u tekniċi oħrajn), 77 (Attivitajiet ta' kiri u ta' lokazzjoni), 79 (Aġenzija tal-ivvjaġġar, operatur turistiku u servizz ieħor ta' prenotazzjoni u attivitajiet relatati), 90 (Attivitajiet kreattivi, tal-arti u tad-divertiment), 91 (Libreriji, arkivji, mużewijiet u attivitajiet kulturali oħra), 92 (Attivitajiet tal-logħob tal-azzard u tal-imħatri), 93 (Attivitajiet sportivi u attivitajiet ta' divertiment u rikreazzjoni), fl-Estonja. Ir-Repubblika tal-Estonja hija unità waħda fir-reġjuni tal-livell 2 tan-Nomenklatura ta' Unitajiet Territorjali għall-Istatistika ("NUTS"). L-applikazzjoni kienet issupplimentata b'informazzjoni addizzjonali pprovduta f'konformità mal-Artikolu 8(3) tar-Regolament (UE) Nru 1309/2013. Din tikkonforma mar-rekwiżiti għad-determinazzjoni ta' kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013. (4) F'konformità mal-Artikolu 4(2) tar-Regolament (UE) Nru 1309/2013, l-applikazzjoni mill-Estonja titqies ammissibbli peress li s-sensji għandhom impatt serju fuq l-impjiegi u l-ekonomija lokali. (5) Għalhekk, il-FEG jenħtieġ li jiġi mmobilizzat sabiex jipprovdi kontribuzzjoni finanzjarja ta' EUR 4 474 480 fir-rigward tal-applikazzjoni ppreżentata mill-Estonja. (6) Sabiex jitnaqqas kemm jista' jkun iż-żmien li jittieħed għall-mobilizzazzjoni tal-FEG, din id-deċiżjoni jenħtieġ li tapplika mid-data tal-adozzjoni tagħha, ADOTTAW DIN ID-DEĊIŻJONI: Għall-baġit ġenerali tal-Unjoni għas-sena finanzjarja 2021, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi l-ammont ta' EUR 4 474 480 f'approprjazzjonijiet ta' impenn u ta' pagament. Din id-deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Hija għandha tapplika minn [id-data tal-adozzjoni tagħha]. Magħmul fi Brussell, Għall-Parlament Ewropew Għall-Kunsill Il-President Il-President
Extracted from TA-9-2021-0229_MT.docx